ไนจีเรีย ประเทศที่มีเศรษฐกิจใหญ่สุด ในแอฟริกา
รู้ไหมว่าในอดีต  เมื่อชาวตะวันตกขยายอาณานิคมเข้าไปที่ทวีปแอฟริกา สมัยนั้นชนเผ่าแอฟริกันไม่ได้ต้องการเงิน แต่ต้องการอาวุธจากชาวตะวันตกเพื่อนำไปต่อสู้กันเอง  เรื่องนี้จึงทำให้หัวหน้าเผ่าต่างๆ ในทวีปแอฟริกา ขายทาส เพื่อมาแลกเป็นอาวุธ  ไนจีเรียนับเป็นศูนย์กลางของการค้าทาสที่สำคัญ และตอนนี้ได้กลายเป็นประเทศที่มีขนาดเศรษฐกิจใหญ่สุดในแอฟริกา
14 ต.ค. 2562

ไนจีเรีย ประเทศที่มีเศรษฐกิจใหญ่สุด ในแอฟริกา / โดย ลงทุนแมน
รู้ไหมว่าในอดีต เมื่อชาวตะวันตกขยายอาณานิคมเข้าไปที่ทวีปแอฟริกา
สมัยนั้นชนเผ่าแอฟริกันไม่ได้ต้องการเงิน
แต่ต้องการอาวุธจากชาวตะวันตกเพื่อนำไปต่อสู้กันเอง
เรื่องนี้จึงทำให้หัวหน้าเผ่าต่างๆ ในทวีปแอฟริกา ขายทาส เพื่อมาแลกเป็นอาวุธ
ไนจีเรียนับเป็นศูนย์กลางของการค้าทาสที่สำคัญ และตอนนี้ได้กลายเป็นประเทศที่มีขนาดเศรษฐกิจใหญ่สุดในแอฟริกา
วันนี้ลงทุนแมนจะพาไปรู้จักกับประเทศไนจีเรีย
ไนจีเรียนั้น อยู่ภายใต้การปกครองของอังกฤษ มาตั้งแต่ปี 1851
โดยอังกฤษปกครองไนจีเรียกว่า 109 ปี ก่อนที่ไนจีเรียจะได้รับเอกราชในปี 1960
และนั่นทำให้ไนจีเรียใช้ภาษาอังกฤษเป็นภาษาราชการในปัจจุบัน
ตอนนี้ไนจีเรียมีประชากรประมาณ 200 ล้านคน มากเป็นอันดับที่ 7 ของโลก และมากที่สุดในทวีปแอฟริกา
แต่ที่น่าสนใจคือ ไนจีเรียมีมูลค่า GDP เท่ากับ 12.1 ล้านล้านบาท ซึ่งใหญ่ที่สุดในทวีปแอฟริกา
โดยไนจีเรียนั้นมีพื้นที่ ใหญ่กว่าประเทศไทยเกือบ 2 เท่า ทั้งยังเป็นประเทศที่มีความมั่งคั่งทางทรัพยากรธรรมชาติประเทศหนึ่งของโลก โดยเฉพาะน้ำมันและก๊าซธรรมชาติ
จึงไม่แปลกที่เราจะเห็นบริษัทพลังงานระดับโลกหลายแห่งเข้าไปดำเนินการสำรวจและผลิตปิโตรเลียม เช่น Shell, Chevron, Exxon Mobil
ประมาณ 95% ของการผลิตปิโตรเลียมที่ไนจีเรียนั้น ดำเนินการภายใต้ Nigerian National Petroleum Commission (NNPC) ซึ่งเป็นการร่วมทุนกันระหว่างบริษัทพลังงานต่างชาติกับรัฐบาลไนจีเรีย
โดยรายได้จากการขายผลิตภัณฑ์ปิโตรเลียมนั้นคิดเป็นสัดส่วนประมาณ 40% ของมูลค่า GDP และกว่า 80% เป็นรายได้ของรัฐบาล
ไนจีเรียยังมีตลาดหลักทรัพย์ที่ชื่อว่า Nigerian Stock Exchange ก่อตั้งขึ้นในปี 1960 โดยในปี 2018 มีจำนวนบริษัทจดทะเบียนในตลาดหลักทรัพย์ 169 บริษัท โดยมีมูลค่ารวมกันประมาณ 1.2 ล้านล้านบาท ซึ่งมีมูลค่าพอๆ กับบริษัท ปตท. เพียงบริษัทเดียว
อย่างไรก็ตาม แม้ว่าไนจีเรียจะเป็นประเทศที่มีทรัพยากรธรรมชาติมากมาย แต่กลับเป็นประเทศที่มีสัดส่วนประชากรยากจนมากที่สุดแห่งหนึ่งของโลก
ในปี 2018 มีชาวไนจีเรียกว่า 87 ล้านคน หรือเกือบครึ่งหนึ่งของประชากรมีรายได้วันละไม่ถึง 1.9 ดอลลาร์สหรัฐ หรือประมาณ 58 บาท ซึ่งเรื่องนี้นับเป็นเรื่องที่ท้าทายผู้บริหารประเทศที่ต้องยกระดับรายได้ และความเป็นอยู่ของชาวไนจีเรียให้ดีขึ้นในอนาคต
แต่สิ่งที่น่าสนใจที่สุดของประเทศไนจีเรียก็คือ จำนวนประชากร..
ปัจจุบัน หลายประเทศโดยเฉพาะในยุโรปและเอเชียกำลังประสบกับปัญหาการลดลงของจำนวนประชากร แต่ไม่ใช่ที่ไนจีเรีย
ในปี 2018 สัดส่วนของผู้หญิงไนจีเรีย 1 คน สามารถให้กำเนิดบุตรได้ 5.4 คน ทำให้ที่นี่เป็น 1 ใน 10 ประเทศที่มีอัตราการเกิดสูงที่สุดแห่งหนึ่งของโลก
พอเรื่องเป็นแบบนี้ จึงทำให้คาดกันว่าในปี 2050 ประชากรในไนจีเรียจะเพิ่มกว่าเท่าตัวเป็น 402 ล้านคน
และถ้าอัตราเกิดยังเป็นแบบนี้อยู่
ภายในปี 2100 จำนวนดังกล่าวจะเพิ่มขึ้นไปถึง 914 ล้านคน
ไนจีเรียจะกลายเป็นประเทศที่มีประชากรมากที่สุดอันดับที่ 3 ของโลก ตามหลัง จีนและอินเดียเท่านั้น..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-
-
-